Sunați la 112 ca să vă garanteze creditul! Ce-a ajuns să facă Ambulanța București pentru firma patronată de prietenul directoarei Alis Grasu Firma Cars Tuning are 27 de contracte în valoare de peste 2 milioane de euro cu Ambulanța, care a girat creditul patronului companiei la Pireus Bank

joi, 7 iulie 2016, 6:55

Investigație de Mirela Neag, Răzvan Luțac, Marius Mărgărit și Cătălin Tolontan

În toată lumea civilizată guvernele discută „paradoxul omului în urgență”.

Cum de ne reperează mai ușor Uber decât ambulanțele sau poliția dacă apelăm numărul de urgență?! Ce investiții sunt necesare ca să îmbunătățim sistemul de localizare a unui om aflat în pericol?

România vine cu o inovație.

Dacă ești prieten cu familia șefului Ambulanței primești un pachet de servicii extins!

Pentru Florin Adam, vâlceanul de 40 de ani care a fondat firma SC Cars Tuning SRL, Ambulanța București Ilfov a garantat credite bancare.

Cu ce garantează Ambulanța? Cu veniturile de la bugetul public, bineînțeles.



Fiul șefilor de la Ambulanță

Florin Adam a înregistrat compania firma SC Cars Tuning SRL în anul 2010.

El a fondat firma împreună cu un amic, Constantin Popescu, și cu Remus Ieremia, fiul lui Răzvan Ieremia de la Astra Asigurări.

Și mai există încă un prieten, nu în firmă, dar la vedere.

Numele său este Tudor Alexandru Grasu, fiul lui Alis și Cristian Grasu.

Alis Grasu este directorul general al Ambulanței București-Ilfov, iar soțul său a fost timp de 5 ani director medical în aceeași instituție, până în 2014. În prezent, este președinte al Asociației Serviciilor de Ambulanță din Romania și se ocupă de proiectele ministerului cu Banca Mondială.



90% dintre contracte, cu Ambulanța

Cars Tuning face revizii și reparații de mașini. Pentru instituții publice, în primul rând.

Are 30 contracte de întreținere a parcului auto, în valoare de aproape 3 milioane de euro.

27 dintre aceste contracte sunt cu Ambulanța, în valoare de peste 2 milioane de euro.

Cars Tuning mai are în portofoliu două contracte cu Autoritatea de Supraveghere Financiară (197.983 euro) și un contract cu Administrația Prezidențială, în 2014 (17.009 euro).

Povestea contractului dintre Cars Tuning și Ambulanță a fost descrisă pe larg în 2012 de către ziarul Național.

Jurnaliștii au remarcat prezența contractelor de 700.000 de euro.

De atunci, pachetul de avantaje al patronului a crescut.

Girul și cele două obligații

Pe 22 aprilie 2014, SC Ambulanța București-Ilfov primește o notificare de la Piraeus Bank România SA prin care este anunțată că, începând din acea dată, va efectua toate plățile derivând din contractele încheiate de Ambulanță cu SC Cars Tuning SRL.

Asta în virtutea a două obligații:

1.– Contractul de credit nr. 67370 din data de 16.04.2014, în baza căruia banca are asupra împrumutatului o creanță de 445.000 lei, echivalentul a 100.000 euro.

2. Contractul de Ipotecă Mobiliară nr. 67370.3 din data de 16.04.2014, conform căruia au fost ipotecate în favoarea băncii toate sumele datorate de Ambulanță.



Încă o cerere



Lucrurile iau viteză.

Afacerile cresc, creditele la fel, garanțiile se extind.

Un an mai târziu, Cars Tuning depune la Ambulanță o altă cerere în vederea aprobării ipotecării.

Florin Adam solicită acordul pentru ipotecarea sumelor ce li se cuvin conform Acordului Cadru de Servicii nr. 260/19.05.2015.

El vrea garantarea creditului contractat la Piraeus Bank cu contractul în valoare de 990.000 lei, echivalentul a 224.000 euro.

Cererea se aprobă.



Shooting cu Maserati

Lucrurile iau viteză.

Am mai scris asta ceva mai sus, dar acum accelerația e totul.

În aprilie 2016, Florin Adam face o sesiune foto cu noua lui mașină Maserati.

Ce pachet avantajos ca o instituție sanitară publică și strategică deopotrivă să garanteze cu veniturile sale acumulate din impozite pentru creditul unui partener de afaceri!

Ce se întâmplă dacă firma nu prestează și Ambulanța vrea să rupă contractul? Sau dacă firma, independent de buna-credință a oricui, dă faliment?

Patronul firmei e ”prietenar” cu de oamenii din Ambulanță. Postează imagini cu el în rol de voluntar al Ambulanței la meciurile de fotbal.

„Ați auzit că aș fi intrat cu Ambulanța la meciurile Stelei? Păi, eu am contract cu Shell-ul și stau la lojă la fiecare meci. Pot să vă zic și numărul lojei, 216, în permanență stau numai acolo” Florin Emilian Adam, Cars Tuning

„Dacă nu repar, nu-mi datorează nimic!”

Vorbește Florin Adam, asociatul Cars Tuning.



– În 2014, Ambulanța a garantat un credit de-al dumneavoastră.

– Piraeus Bank a solicitat Ambulanței acordul ca sumele derulate de mine să fie plătite direct în contul de trezorerie de la Piraeus.

– Pe 22 aprilie 2014, Ambulanța a primit notificare de la Piraeus…

– Să vireze plățile pe care le au către Cars Tuning direct în contul respectiv. Eu am luat un credit de la Piraeus. Ei, ca orice bancă, zic „Trebuie să rulezi totul prin mine”. Eu puteam, după ce luam creditul, să deschid în altă parte, să spun la Ambulanță „Băi, virezi în contul acela!”. Banca a solicitat ca banii pe care Ambulanța avea să mi-i dea să fie virați în contul X. Ei nu au garantat cu banii lor, ci cu soldul pe care-l au către mine, rulat prin acel cont.

– Dacă dumneavoastră dați faliment, nu prestați, ce se întâmplă?

– Păi, ei n-au girat cu valoarea contractului de licitație, ci cu sumele pe care mi le datorează lunar! Dacă eu nu repar, nu-mi datorează nimic! Dacă eu nu repar nimic, ei nu trebuie să plătească nimic. Nu se girează cu tot contractul acela.

– Lucrați cu Volkswagen, cu Fiatul, aveți parteneriate cu ei?

– Am și cu Porsche, și AutoItalia, am și din Germania…

– Ce legătură e între dumneavoastră și Tudor Alexandru Grasu?

– Aaa, păi, a avut el o mașină de vânzare și a dat-o la Iași. E o prietenie, da, n-are nicio treabă. Nu pot să neg că, na, ne știm, o dată la 6 luni ieșim la o bere. Toată lumea vorbește că aaa, faceți nu știu ce. Gurile rele, știți cum e cu ele…

Contract atribuit fără anunț de participare

Ultimul contract semnat de Ambulanță cu service-ul din bulevardul Timișoara este încheiat pe 8 iunie 2016 în urma unei negocieri directe, fără anunț de participare pe SEAP.

Justificarea procedurii rapide este următoarea: „Situație de urgență extremă survenită în urma unor evenimente care nu puteau fi prevăzute de autoritatea contractantă, în conformitate cu condițiile stricte stabilite în directivă”.

„Poate este contract pe o săptămână-două, până intră în vigoare celălalt contract. E negociere între cele 3 firme care participă de fiecare dată. Vin fel și fel de oameni care depun contestații, unele sunt OK, altele nu sunt OK, asta nu e treaba mea, și, ca să nu rămână descoperiți pentru 2 săptămâni”, explică patronul.

Și continuă: ”În aprilie-mai a demarat licitația pentru un an de zile. La sfârșitul lui mai s-a terminat contractul pe 12 luni”.

”Depunându-se contestații, s-a făcut această urgentare pentru a nu rămâne ei descoperiți pe 2 săptămâni. Pentru revizii sau chestii minore, până se atribuie noul contract, nu pot sta mașinile o săptămână-două fără revizie”, spune Adam.



Ambulanța are propriul service



„Contractul cu firma Cars Tuning este decizia directă a lui Alis Grasu”, afirmă o sursă din interiorul instituției sanitare.

„În plus, ceea ce face firma ar putea să facă și garajul nostru. Ambulanța are propriul atelier auto, dotat cu diagnoză, elevatoare și stand de frânare. Avem inclusiv mecanici calificați”, adaugă omul din Ambulanță.

Ambulanța apare pe listele de service-uri auto din București cu prestări servicii.

Ce face Cars Tuning pentru Ambulanță?

Vorbesc chiar cei implicați.

„Ambulanța are un service, unde repară FIAT-urile, Ducato, FIAT Punto, și mașinile mai vechi. Ei au două rampe… Atenție, nu toate mașinile sunt la mine! Am 30 și ceva de Volkswagen-uri și 7 Citroen-uri. De 3 ani de zile, ei repară FIAT-urile” Florin Emilian Adam, Cars Tuning „Nu au nici oameni pregătiți să facă ce facem noi. N-au nici oameni, nici capacitate. Tot timpul, la licitații la ei vin niște oameni care n-au nicio treabă cu ele. Dar, na, dacă ăia au cel mai mic preț, asta e!” Florin Emilian Adam, Cars Tuning Doi prieteni



Pe 22 iunie, Grasu junior și Adam au distribuit același anunț al vânzării mașinii primului, un Subaru Forester de 11.000 de euro

Legătura dintre patronul Florin Adam și Tudor Grasu, băiatul directoarei, este la vedere.

Sunt amici.

Pun ambii pe facebook anunțuri de vânzare de mașini, sunt des văzuți amândoi, la fel de des precum staționează mașinile Ambulanței în curtea lui Cars Tuning din bulevardul Timișoara nr. 161.

„Nu suntem prieteni de familie, dar ne ştim de câţiva ani, mai ieşim la o bere din când în când, dar extrem de rar. Dar nu se pune problema că i l-am recomandat eu mamei mele. Nu cred că are vreo legătură că mama e manager la Ambulanță și are contracte cu Cars. Parcă au fost nişte licitaţii. Nu mă pricep. Nu vorbesc cu mama pe teme de genul ăsta” Tudor Alexandru Grasu, fiul lui Alis Grasu

„Noi, în interior, știam de multă vreme că firma asta e favorizată, dar documentele de garanție ne-au dat peste cap! N-am auzit să se mai întâmple așa ceva la o instituție bugetară, mai ales la una din subordinea Ministerului Sănătății”, spune sursa din Ambulanță.

Vorba lui Patrick de Hillerin, în „Cațavencii”, toată lumea știe și tace. Asta face parte din „neputința indusă”.

Iar garanțiile merg înainte.

„Adam a distribuit şi el oferta mea cu acel Subaru pe care îl aveam de vânzare. Era maşina mea” Tudor Alexandru Grasu, fiul lui Alis Grasu

Alis Grasu: „Nu am făcut nimic împotriva interesului public”

Managerul Societăţii Ambulanţa Bucureşti-Ilfov susţine că cererea de ipotecare a Cars Tuning a primit avizul de legalitate de la Direcţia juridică a instituţiei

– Doamnă manager, vă rugăm să ne explicaţi de ce instituţia pe care o conduceţi a fost de acord, în urmă cu doi ani, să preia obligaţiile financiare ale unei firme cu care aveţi relaţii contractuale? De ce aţi girat un credit de o sută de mii de euro făcut la bancă de Cars Tuning?

– Nu văd unde este problema. Cererea de ipotecare a primit avizul legal de la Direcţia juridică. Şi Direcţia economică şi-a dat acordul… Eu am fost ultima persoană care a aprobat cererea…

– Este normal ca o instituţie publică să preia creditele bancare ale firmelor private?

– Noi am fost de acord să plătim ratele la bancă din banii pe care-i datorăm firmei respective. Nimic mai mult.

– Dar astfel Ambulanţa şi-a asumat riscul de a rămâne cu creditul. Ce faceţi dacă firma dă faliment sau nu mai sunteţi mulţumită de serviciile ei şi doriţi să reziliaţi contractul? Plus suspiciunile asupra atribuirii contractelor următoare… Există un interes direct de a colabora în continuare cu Cars Tuning…

– Nu am făcut nimic împotriva banului public. De când sunt în această funcţie am cerut transparenţă totală.

4 contracte, toate ipotecate la bancă

– Ultimul contract cu Cars Tuning a fost încredinţat luna trecută în urma unei negocieri directe fără publicarea anunţului de participare. Motivul invocat a fost situaţia de urgenţă, care presupune o calamitate sau război!

– Urgenţa a constat în faptul că licitaţia deschisă s-a lungit şi a trebuit să apelăm la negociere directă pentru a nu bloca activitatea instituţiei. Avem nevoie de ambulanţe valide.

– Iniţial, aţi girat cu două contracte a căror valoare totală depăşea 500.000 de euro. Anul trecut aţi prelungit preluarea ipotecii, garantând cu un nou contract, de aproape 200.000 de euro. De ce nu a fost stins creditul bancar?

– Deoarece nu toţi banii ajung la bancă. Pe noi ne anunţă Cars Tuning când doresc să le virăm lor banii sau când doresc să-i virăm pentru credit.

– Şi acum mai plătiţi rate?

– Da.

„Supraveghem cum lucrează Cars Tuning”

– Sunteţi mulţumită de felul cum prestează Cars Tuning?

– În mare, da. Relaţia cu mecanicii auto este dificilă pentru fiecare dintre noi, mai sunt cazuri în care îi împingem de la spate pentru că noi dorim ca ambulanţele să reintre pe traseu cât mai repede. Dar să ştiţi că am delegat câte un reprezentant al nostru în fiecare atelier auto cu care avem contracte! Sunt supravegheaţi cum lucrează, ce schimbă, cât costă şi fiecare deviz este verificat de trei oameni. La orice deviz care depăşeşte cinci mii de lei trimit o comisie la service pentru verificarea oportunităţii lucrărilor. Nimic nu este nemonitorizat.

– Există vreo relaţie între dumneavoastră sau membrii familiei dumneavoastră şi patronii Cars Tuning?

– Nu. După atâţia ani de colaborare am ajuns să ne cunoaştem, dar nimic mai mult.

– Nici între fiul dumneavoastră, Tudor Alexandru, şi Cars Tuning?

– Nu. Nu cred.

– Ştiţi că fiul dumneavoastră vinde maşini cu ajutorul lui Florin Adam?

– Nu înţeleg ce vreţi să spuneţi…

– Promovează aceleaşi maşini pe net. Ultimul exemplu este un autoturism Subaru.

– Şi asta ce poate să însemne?! Probabil că au ajuns să se cunoască şi să se ajute uneori. Nu cred că este vorba de mai mult…

177 de sanitare cuprinde parcul auto al Ambulanţei Bucureşti-Ilfov





40 de ambulanţe se aflau ieri în reparaţii

Ministerul Sănătății sesizează Parchetul după un control la Spitalul de Oftalmologie! „Au fost constatate mai multe nereguli”

O altă știre din sănătate.

Investigația începută de Gazeta Sporturilor la Spitalul de Oftalmologie a fost continuată de o verificare a Corpului de Control din cadrul Ministerului Sănătății, care va sesiza Parchetul de pe lângă Judecătoria Sectorului 1.

„În urma unei acțiuni a Corpului de Control al Ministerului Sănătății au fost constatate mai multe nereguli în ceea ce privește contracte de închiriere între unitatea spitaliceascăși mai multe societăți comerciale”, se arată în comunicatul publicat pe site-ul oficial al Ministerului Sănătății.

Care concluzionează: „Având în vedere constatările controlului, raportul va fi înaintat de Ministerul Sănătății către Parchetul de pe lângă Judecătoria Sectorului 1 pentru analiza existenței unor posibile fapte de natură penală”.

Cele două episoade ale investigației: